
Tänavavalgustuse energiakulude vähendamine
1. ASJAOLUD JA MENETLUSE KÄIK
Seoses rahaliste vahendite alalaekumisega linna eelarvesse, on tekkinud vajadus vähendada Narva linna ametiasutuste tegevuskulusid. Narva Linnavolikogu 18.12.2008 määrusega nr 50 kinnitatud Narva linna 2009. aasta eelarves oli tänavavalgustuse energiakulude katteks ette nähtud rahalisi vahendeid summas 3 328 000,00 krooni. Narva Linnavalitse Rahandusamet on valmistanud ette Narva Linnavolikogu 18.12.2008 määruse nr 50 «Narva linna 2009. aasta eelarve kinnitamine» muutmise eelnõu, millega kavatsetakse vähendada kulutusi tänavavalgustusele.
Tänavavalgustuse toimimise tagamine on kohaliku omavalitsuse seadusest tulenev kohustus. Tegemist on kohaliku elu küsimuste ringi kuuluva kohustusliku ülesandega, mille täitmist, tulenevalt kõrgendatud avalikust huvist, nõuab riik. Kuigi kohustuslike omavalitsuslike ülesannete puhul puudub omavalitsusel üldjuhul kaalutlusõigus otsustamaks, kas nimetatud ülesandeid täita või mitte, on omavalitsused subsidiaarsuse põhimõttest lähtuvalt vabad valima nõutud kohustuse täitmiseks kohalike olusid arvestava sobivaima viisi. 

Nappide eelarveliste vahendite kontekstis on energiakulude kokkuhoid legitiimne eesmärk kohaliku elu küsimuste prioriteetide ümbervaatamiseks. Teiste kohaliku elu valdkondade alafinantseerimine võib viia ülekaaluka avaliku huvi kahjustamiseni, mistõttu küsimus on omavalitsuslike ülesannete kaalumises ja kõiki huvisid arvestavate kompromisside leidmises. 
Seejuures omavalitsus ei saa jätta kohustuslikke ülesandeid täitmata – igal juhul tuleb omavalitsusel tagada küsimuste lahendamisel teatud minimaalsed standardid. Linna-tänavate korrashoiu tagamisel tuleb lähtuda eelkõige «Teeseaduses» ja Majandus- ja kommunikatsiooniministri 17.12.2002. määruses nr 45 «Tee seisundinõuded» sätestatust. 
Juhindudes ülaltoodust on otstarbekas piirata nii tänavavalgustuse sisse- kui väljalülitamist ajaliselt ühe tunni võrra. 
2. ÕIGUSLIKUD ALUSED
KOKS § 6 lõike 1 kohaselt omavalitsusüksuse ülesandeks on korraldada antud vallas või linnas sotsiaalabi ja -teenuseid, vanurite hoolekannet, noorsootööd, elamu- ja kommunaalmajandust, veevarustust ja kanalisatsiooni, heakorda, jäätmehooldust, territoriaalplaneerimist, valla- või linnasisest ühistransporti ning valla teede ja linnatänavate korrashoidu, juhul kui need ülesanded ei ole seadusega antud kellegi teise täita.

Vastavalt KOKS § 30 lõike 1 punktis 2 sätestatule, valla- või linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele
Narva Linnavolikogu 29.06.2000.a määrusega nr 36/16 kinnitatud „Narva linna põhimääruse“ punkti 5.1.1. järgi Narva linnavalitsus on omavalitsuse kollegiaalne täitevorgan, mis viib oma praktilise tegevusega ellu õigusaktides linnale kui omavalitsusüksusele pandud ülesandeid, välja arvatud juhul, kui Linnavolikogu on võtnud need oma pädevusse. 
Linnavalitsus realiseerib „Narva linna põhimääruse“ punktis 5.1.1 loetletud ülesannete täitmise õigusaktide väljaandmise, oma majandustegevuse, elanike kaasamise ja kontrolli teostamise kaudu. Samuti juhib Linnavalitsus linna haldusaparaadi tegevust, korraldab linna munitsipaalomanduses olevate ettevõtete, asutuste ja muude organisatsioonide tegevust ning määrab kindlaks Linnavalitsuse sisese töökorra.
Narva Linnavolikogu 26.02.2009.a määruse nr 6 „Narva Linnavalitsuse Linnavara- ja Majandusameti põhimääruse kinnitamine“ § 13 punkti 7 kohaselt Ameti põhiülesandeks on muuhulgas linna infrastruktuuri objektide ja tehnovõrkude hooldus-, remondi- ja ehitustööde korraldamine ning tehnilise järelevalve teostamine. Linna infrastruktuuri, heakorra, transpordi, tänavavalgustuse ja keskkonnakaitse toimimise korraldamine ja tagamine kuulub kommunaalmajandusosakonna haldusalasse. 
Haldusorganisatsiooni-sisese küsimuse lahendamine halduseeskirjaga ei ole materiaalselt mõistetuna haldusakt HMS § 51 lõike 1 tähenduses ning selle jõustamisele, muutmisele ja kehtetuks tunnistamisele ei laiene haldusmenetluse regulatsioon.

Käesoleva korralduse puhul on tegemist internse aktiga, mis on esmajärjekorras suunatud haldusele enesele ning siduv haldusorganile. Halduseeskirja normid omandavad faktilise välismõju nende kohaldamise tulemusena.
3. OTSUS
Narva Linnavalitsuse Linnavara- ja Majandusametil vähendada energiakulusid, korraldades tänavavalgustuse sisselülitamise ühe tunni võrra senisest hiljem ning väljalülitamise ühe tunni võrra senisest varem.
4. RAKENDUSSÄTTED

4.1. Narva Linnakantseleil teha käesolev korraldus teatavaks Narva Linnavalitsuse Linnavara- ja Majandusametile.
4.2. Korraldus jõustub Narva Linnavalitsuse Linnavara- ja Majandusametile teatavaks tegemisest.
4.3. Korraldust kohaldatakse alates 01.04.2009.a.

Tarmo Tammiste                                                        

Linnapea                                                                     Ants Liimets
                                                                                    Linnasekretär  

